KLASA: P-79/23

URBROJ: 711-02-02/06-2024-11

Zagreb, 24. listopada 2024.

**TONI TURČINOV**

**Općinski načelnik Općine Murter-Kornati**

**Predmet: TONI TURČINOV, općinski načelnik Općine Murter Kornati**

* *Obavijest, dostavlja se*

Sukladno odredbi članka 42. stavka 1. Zakona o sprječavanju sukoba interesa („Narodne novine“, broj 143/21., 36/24., u daljnjem tekstu: ZSSI) obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) u sastavu u sastavu Aleksandre Jozić-Ileković, kao predsjednice Povjerenstva, Ines Pavlačić i Ane Poljak, kao članova Povjerenstva (u daljnjem tekstu: Povjerenstvo) dana 24. listopada 2024. godine odlučilo da u odnosu na Vas **ne postoje pretpostavke za pokretanje postupka** vezano za moguću povredu odredbe članka 7. točke c) ZSSI-a.

Naime, Povjerenstvo je dana 16. ožujka 2023. godine protiv Vas zaprimilo neanonimnu prijavu u kojoj je u bitnom navedeno da ste kao načelnik Općine Murter-Kornati zlouporabili svoje ovlasti na način da ste utjecali na građevinske inspektore da se ne odobri Glavni projekt koji je predan na potvrdu u postupku adaptacije objekta u Murteru te da se u postupku koji je vođen na Općinskom sudu u Šibeniku Općina Murter-Kornati nije ni pojavljivala na ročištima te je na taj način omogućeno da suprotnoj strani pripadne općinsko/državno zemljište.

Člankom 3. stavkom 1. točkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici ZSSI-a pa ste s obzirom da ste obnašali dužnost općinskog načelnika Općine Murter-Kornati u mandatima od 2016.-2017., 2017.-2021. te ponovno u mandatu koji je započeo 21. svibnja 2021., dužni poštivati odredbe ZSSI-a.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

Povjerenstvo je radi utvrđivanja činjenica u postupku, a vezano uz navode prijave, dopisom Broj:711-I-1835-Pp-79/23-02-24 od 13. rujna 2023. godine, zatražilo od Državnog inspektorata, Područnog ureda Split, Ispostave Šibenik da Povjerenstvu dostavi podatke je li bilo kontakata sa načelnikom Općine Murter-Kornati u vezi projekata ili bespravne gradnje na području Općine Murter-Kornati i je li Općina Murter-Kornati sudjelovala kao stranka u postupku koji se vodio pred Državnim inspektoratom.

Također, Povjerenstvo je dopisom KLASA: Pp-79/23, URBROJ: 711-02-01/06-2024-06 od Općinskog suda u Šibeniku zatražilo očitovanje je li pred Općinskim sudom u Šibeniku vođen predmet pod brojem ……………, je li Općina Murter-Kornati bila stranka u postupku te tko ju je zastupao, što je bilo predmet spora u navedenom predmetu, je li postupak pravomoćno okončan te ako jest, koja je odluka i kada donesena te zaključno, jesu li u navedenom postupku od strane Općine Murter-Kornati ulagani pravni lijekovi na navedenu odluku.

Na naprijed navedeno traženje Povjerenstva, Državni inspektorat je odgovorio dopisom zaprimljenim u Povjerenstvu dana 02. listopada 2023. godine, navodeći da je Općina Murter-Kornati sudjelovala kao stranka u postupku kod Državnog inspektorata, zastupana po načelniku Općine Toniju Turčinovu te da je sa općinskim načelnikom Općine Murter-Kornati dana 02. srpnja 2017. godine obavljen očevid te je sačinjen zapisnik i da je temeljem utvrđenog stanja doneseno rješenje o uklanjanju izvedene rekonstrukcije makadamske ceste investitoru Općini Murter-Kornati. U prilogu je navedenog dopisa dostavljena je i navedena dokumentacija.

Općinski sud u Šibeniku odgovorio je na traženje Povjerenstva dopisom 27 Su-1582/2024-2 koji je u Povjerenstvu zaprimljen dana 22. srpnja 2024. godine, u kojem je navedeno da je pred Općinskim sudom u Šibeniku vođen predmet pod brojem …………… u kojem je Općina Murter-Kornati bila tuženik, a koju je u tom postupku zastupao Toni Turčinov, općinski načelnik Općine Murter-Kornati, da je predmet spora utvrđenje prava vlasništva čestice zemlje …….. zk.ul. …… K.O. Murter-Betina, da je presuda donesena dana 21. studenoga 2019. godine te je stekla svojstvo pravomoćnosti dana 13. prosinca 2019. godine i da Općina Murter-Kornati na navedenu presudu nije ulagala pravne lijekove. U prilogu navedenog dopisa i dostavljena je citirana sudska presuda sa iskazanom pravomoćnošću.

Povjerenstvo je također od podnositelja prijave dana 17. rujna 2024. godine zatražilo da se dodatno očituje na koji su način povezani općinski načelnik Toni Turčinov i ……………….. i …………….., tužitelji u navedenom sudskom predmetu.

Podnositelj se očitovao dana 19. rujna 2024. godine, navodeći da su on i supruga kupili nekretninu u Murteru 2017. godine te da je nekretnina graničila s javnim dobrom Općine Murter tj. ulicom. Nadalje je istaknuo da su ishodovali dozvole za izbijanje prozora na tu ulicu i od samog početka da su imali problema s tužiteljima iz navedenog predmeta, posebice u pogledu gradnje zida do njihove kuće te da su prijavili sve općini, a oni da su podnijeli prijavu protiv 'nepoznatog' počinitelja iako su isti dan kontaktirali navedene osobe. Također je istaknuo da iako je zid trebao biti uklonjen, ako se ne pronađe počinitelj, o njihovom trošku (pošto je čestica bila u njihovom vlasništvu) da ni to nije obavljeno te da je isti on sam uklonio (nakon konzultacija s građevinskom inspekcijom).

Zaključno je navedeno da su braća ………. pokrenuli tužbu protiv Općine Murter-Kornati za povrat zemljišta, a da se općina nije niti jednom odazvala na ročišta, time da nije ukazano na koji način su navedene osobe povezane s načelnikom.

Uvidom u presudu Općinskog suda u Šibeniku broj ………… utvrđeno je da je ista donesena dana 21. studenoga 2019. godine te da je postala pravomoćna dana 13. prosinca 2019. godine.

Također, uvidom u citiranu presudu utvrđeno je da su u postupku koji je prethodio donošenju navedene presude tužitelji ………….. i …………………. tužili Općinu Murter-Kornati i još dva tuženika, radi utvrđenja prava vlasništva. Nadalje, utvrđeno je da se drugo i treće tuženici nisu protivili tužbi, niti su pristupali na zakazana ročišta u postupku, dok je zakonski zastupnik Općine Murter Kornati- načelnik Toni Turčinov pristupio na održano ročište odnosno očevid na mjestu spora, dana 05. srpnja 2019. godine kojom prilikom je naveo da tužitelji ono što drže u posjedu po svojim prednicima i dalje drže u posjedu, ali se time ne zadire u javnu površinu koja se prostire uz morski pojas, koji u naravi predstavlja put koji koriste i tužitelji da bi ostvarili normalnu komunikaciju uz more do svoje nekretnine, koja je ograđena betonskim zidovima i željeznom ogradom i taj dio da je oduvijek bio takav kao i pristup za navoz broda.

Nadalje, uvidom u navedenu presudu, utvrđeno je da je ocjenom svih dokaza u postupku, a posebice i temeljem saslušanja svih svjedoka, sud utvrdio da su tužitelji stekli pravo vlasništva predmetne nekretnine nasljedstvom od oca i darovanjem od strane majke te da nekretnina ne zalazi u dio koji je javna površina obale odnosno javno dobro uz more.

Člankom 7. točkom c) ZSSI-a propisano je da je obveznicima ZSSI-a zabranjeno zlouporabiti posebna prava obveznika koja proizlaze ili su potrebna za obavljanje dužnosti.

Člankom 5. točkom 3. ZSSI-a propisano je da je član obitelji obveznika bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika. Točkom 6. istog članka propisano je da su povezane osobe osobe navedene u točki 3. te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

U ovom konkretnom slučaju, Povjerenstvo prvenstveno ističe da u smislu citiranih odredbi članka 5. ZSSI-a, nije utvrđena povezanost između obveznika Tonija Turčinova i tužitelja u sporu u kojem je Općina Murter-Kornati bila tuženik i u kojem je sud donio odluku temeljem ocjene svih dokaza u postupku, uzimajući u obzir i saslušane svjedoke. Nadalje, uvidom u citiranu presudu Općinskog suda u Šibeniku nesporno je utvrđeno da su neistiniti navodi prijave da se Općina, odnosno njezin zastupnik, nisu pojavljivali na ročištima. Naime, obveznik Toni Turčinov je kao zakonski zastupnik Općine Murter-Kornati prisustvovao na očevidu održanom dana 05. srpnja 2019. godine u kojem je naveo da ono što tužitelji drže u svom posjedu ni na koji način ne zadire u javnu površinu, što je potvrđeno i mišljenjem ovlaštenog geodeta od 08. srpnja 2019., a na koje se i sud poziva u presudi. Također, u odnosu na dio prijave da je obveznik kao načelnik Općine Murter-Kornati zlouporabio svoje ovlasti na način da je utjecao na građevinske inspektore da se ne odobri glavni projekt na koji se upire u prijavi, koji je predan na potvrdu u postupku adaptacije objekta u Murteru, utvrđeno je da je Državni inspektorat provodio postupak u kojem je kao stranka sudjelovala Općina Murter-Kornati, zastupana po načelniku Toni Turčinov, ali da se isti nije odnosio na česticu koju je prijavitelj naveo, već na sasvim drugi postupak u kojem je općini rješenjem i naloženo da ukloni izvedenu rekonstrukciju.

Slijedom svega navedenog, Povjerenstvo je donijelo odluku da ne postoje pretpostavke za pokretanje postupka vezano za moguću povredu odredbe članka 7. točke c) ZSSI-a od strane Vas kao obveznika.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Toni Turčinov, osobnom dostavom
2. Podnositelju prijave
3. Objava na internetskoj stranici Povjerenstva
4. Pismohrana